આહુજાસાહેબે જણાવ્યું કે છેલ્લા પાંચ-છ વર્ષથી શિક્ષકોને આવી ફરજો સોંપવામાં આવે છે. આ બાબતે હરિયાણાના ભા.જ.પ.ના મિડીયા-ઈન-ચાર્જ રાજીવ જૈને કહ્યું કે શિક્ષકોને પૂજારી તરીકે નહીં, પ્રસાદ વહેંચવાની ફરજ સોંપવામાં આવે છે. સરકાર આ કાર્ય માટે નિયમીત કર્મચારીઓની નિમણૂક કરી શકે નહીં, કેમ કે મેળો વર્ષે એક જ વાર યોજાય છે. અગાઉ 2013 દરમિયાન કોંગ્રેસના શાસનમાં 130 શિક્ષકોને મેળામાં ફરજો સોંપવામાં આવી હતી. ત્યારથી આ પ્રક્રિયા ચાલી રહી છે.’ કોંગ્રેસી નેતા ગીતા ભુક્કલ 2009થી 2014 દરમિયાન શિક્ષણ મંત્રી રહી ચૂક્યાં છે. તેમણે કહ્યા મુજબ તેમના ધ્યાનમાં આવું કદી બનેલું નથી અને આ શિક્ષણના ભગવાકરણનો પ્રયાસ છે. શિક્ષકો યોગ દિવસ, જાહેર સ્વચ્છતા ઝુંબેશ, બેટી બચાઓ આંદોલન, મેરેથોન સ્પર્ધા, વડાપ્રધાનના ‘મન કી બાત’ કાર્યક્રમને વિદ્યાર્થીઓ સાંભળી શકે એ માટે રેડિયોની વ્યવસ્થા કરવી જેવાં ઈતર કામોના બોજથી લદાયેલા છે.